ร้องแบงก์บังคับซื้อประกัน
ธปท.เผย ยอดผู้บริโภคร้องเรียนเกี่ยวกับการใช้บริการทางการเงินของสถาบันการเงินQ3/2558 พบเรื่องหลักพฤติกรรมการทวงหนี้ไม่เหมาะสม รองลงมาคือแบงก์บังคับซื้อประกัน
15 ม.ค. 2559

ธปท.เผย ยอดผู้บริโภคร้องเรียนเกี่ยวกับการใช้บริการทางการเงินของสถาบันการเงินQ3/2558 พบเรื่องหลักพฤติกรรมการทวงหนี้ไม่เหมาะสม รองลงมาคือแบงก์บังคับซื้อประกัน
ธนาคารแห่งประเทศไทย (ธปท.) โดยศูนย์คุ้มครองผู้ใช้บริการทางการเงิน (ศคง.) รายงานยอดการร้องเรียนของผู้บริโภคเกี่ยวกับการใช้บริการทางการเงินของสถาบันการเงินในไตรมาส 3 ปี 2558 (1 ก.ค.-30 ก.ย.) พบว่า ส่วนใหญ่ยังเป็นการร้องเรียนในปัญหาพฤติกรรมของเจ้าหน้าที่สถาบันการเงิน รวมทั้งเจ้าหน้าที่จากบริษัทภายนอก (Outsource) โดยมีการร้องเรียนรวม 153 ราย เพิ่มขึ้นจากไตรมาสก่อน 12 ราย หรือ 8.5% เรื่องร้องเรียนหลักยังคงเป็นเรื่องพฤติกรรมการทวงหนี้ไม่เหมาะสม
อย่างไรก็ดี ศคง.จะรับร้องเรียนการทวงหนี้ไม่เหมาะสมเฉพาะในช่วงก่อน พ.ร.บ.การทวงถามหนี้จะมีผลบังคับใช้ในวันที่ 2 ก.ย. 2558 เท่านั้น หลังจากนั้น ศคง.จะแจ้งให้ประชาชนผู้ร้องไปใช้สิทธิร้องเรียนที่กรมการปกครอง สำนักงานเศรษฐกิจการคลัง กองบัญชาการตำรวจนครบาล สถานีตำรวจ ที่ทำการปกครองจังหวัด หรือที่ว่าการอำเภอ เป็นต้น เพราะ ธปท.ไม่มีอำนาจรับเรื่องร้องเรียนตาม พ.ร.บ.การทวงถามหนี้แล้ว
เรื่องร้องเรียนรองลงมา คือ การขายข้ามผลิตภัณฑ์ (Cross Sell) มี 43 ราย เพิ่มขึ้นจากไตรมาสก่อน เล็กน้อย แต่มีแนวโน้มเพิ่มขึ้นอย่าง ต่อเนื่อง โดยเฉพาะการร้องเรียนเรื่องพฤติกรรมของเจ้าหน้าที่ที่ให้ข้อมูล ไม่ครบ คลุมเครือ จนทำให้ลูกค้าเข้าใจผิดระหว่างบัญชีเงินฝากกับการประกันชีวิต และบังคับซื้อประกันร่วมกับการเช่าตู้นิรภัย โดยอ้างว่าเป็นระเบียบของธนาคาร รองลงมาเป็นการบังคับซื้อประกันร่วมกับเงินฝาก เป็นต้น
นอกจากนี้ มีการร้องเรียนเรื่องเงินฝากและตั๋วเงิน 77 ราย ลดลง 16 ราย หรือ 17.2% เช่น ปัญหาเกี่ยวกับการฝาก/ถอน/โอนเงินผ่านตู้เอทีเอ็มหรือตู้ฝากเงินสดอัตโนมัติ รองลงมาเป็นเรื่องการถูกอายัด/หักบัญชี โดยไม่แจ้งล่วงหน้าเป็นหนังสือ และเก็บค่าธรรมเนียมที่ไม่เป็นธรรมในการทำบัตรอิเล็กทรอนิกส์ใหม่
ยังมีการร้องเรียนด้านเงินให้ สินเชื่อ 140 รายการ ลดลง 36 รายการ หรือ 20.5% ส่วนใหญ่ร้องเรียนเรื่องเงินต้นและยอดหนี้ไม่ถูกต้อง สาเหตุจากความไม่เข้าใจวิธีการคำนวณ และการสื่อสารที่ไม่ชัดเจนของเจ้าหน้าที่ รวมถึงการคิดค่าธรรมเนียมทวงถามหนี้ ค่าชำระหนี้ก่อนกำหนด ค่าเบี้ยปรับที่สูงเกินไปและไม่แจ้งให้ทราบล่วงหน้า เป็นต้น